Zhantas/Cleaned-Kyrgyz_Wikipedia huggingface dataset:
Көлбаев Абдыманап

Көлбаев Абдыманап - жазуучу жана акын. 1948-жылы 30-декабрда Токтогул районунун Бөр-Дөбө айылында туулган. 1965-жылы М.Горький атындагы орто мектепти аяктап, 1971-жылы Кыргыз мамлекеттик медициналык институтунун дарылоо факультетин ийгиликтүү бүтүрүп, Ош шаарына ишке жөнөтүлгөн.

Кийинки жылдары врачтык кесипте Ош шаарында, Бишкек шаарында, Токтогул шаарчасында иштеп жүрүп, 1992-жылдан баштап чыгармачылык ишке өткөн.

1963-жылы «Булак», «Тоолор» аттуу алгачкы ырлары республикалык «Ленинчил жаш» гезитине басылган. Кийинчерээк ырлары, прозалык чыгармалары республикалык, облустук, райондук гезит-журналдарда жарык көрүп, теле-радиодон берилип келет.

1972-жылы «Жаш жазуучулардын аңгемелери» деген китепке «Булак» деген аңгемелер жыйнагына чыгармалары чыккан. 

Алгачкы «Жазгы жаңырык» деген китеби 1974-жылы «Мектеп» басмасынан жарык көргөн. 

1990-жылдан СССР Жазуучулар союзунун мүчөсү.

 Жарык көргөн китептери 
Жазгы жаңырык – Ф.: Мектеп, 1974. – 48 б.

Аюу менен беттешүү – Ф.: Мектеп, 1979. – 80 б.

Жашоо жөнүндө ыр. – Ф.: Кыргызстан, 1995. – 200 б.

Аска мизи. – Ф.: Адабият, 1991. – 160 б.

Кыдыр жайчы: Аңгемелер жыйнагы. – Б.: Бийиктик, 2004. – 180 б.

Чоңколордун күлкүсү, какшыгы, күйдүргүсү. – Б.: Бийиктик, 50 б.

Койчу илбирс: Аңгемелер. – Б.: Бийиктик, 2004. – 79 б.

Ыймандуу ууру: Детектив. – Б.: Аят, 2004. – 40 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кубатова Сүйүнбүбү

Кубатова Сүйүнбүбү – акын. Жумгал районунун Фрунзе айылынын Миң-Теке кыштоосунда 1956-жылы 16-январда туулган. 1973-жылы Жумгал районундагы Көк-Ой орто мектебин, 1980-жылы В.В.Маяковский атындагы Кыргыз мамлекеттик кыз-келиндер педагогикалык институтунун филология факультетинин китепкана бөлүмүн бүтүргөн. 

Эмгек жолун Кыргызполиграфкомбинатында мукаба жасоочу болуп иштөө менен баштаган. 1981-жылдан өз кесиби боюнча Н.Г.Чернышевский атындагы республикалык китепканада 15 жылдан ашуун эмгектенип, «Манас» эпосу кыргыз элинин улуу мурасы», «Кыргызстандын архитектуралык эстеликтери: Кылымдардын түпкүрүндө», «Кыргызстандыктар Улуу Ата Мекендик согуш мезгилинде», «Чыңгыз Айтматов» сыяктуу бир нече Адабияттардын аннотацияланган көрсөткүчтөрүн түзүп чыккан. 

Чыгармачылыгы мектепте окуп жүргөн кезинен башталып, ырларды жаза баштаган. 

Анын 20га жакын ырларына музыка жазылып, «Сапардагы ыр», «Жалгызымсың», «Ардагыңдан бөлүнбө», «Бар бол балам», «Тай күлүк», «Сен экөөбүз» ж.б. ырлары Кыргыз радиосунун Алтын казынасына жазылып алынган жана «Кербез», «Бала кербез», «Милдет, эрдик, ар-намыс» ырлар жыйнактарына жана республикалык гезит-журналдарда жарыяланган. 

“Ар-Намыс” партиясы уюштурган патриоттук ырлардын фестивалынын лауреаты.

Кыргыз Республикасынын Мамлекеттик интеллектуалдык менчик кызматы тарабынан чыгарылган «Интеллект, чыгармачылык жана турмуш» аттуу коомдук-популярдуу, көркөм адабий-массалык журналына ар түрдүү темадагы бир нече макалалары жарык көргөн. 

Учурда Кыргыз Республикасынын Мамлекеттик интеллектуалдык менчик кызматында котормочулук кызматында эмгектенип келет. 

Аталган мекеменин Мамлекеттик тил комиссиясынын мүчөсү.

2009-жылдан Кыргыз Республикасынын Улуттук жазуучулар союзунун мүчөсү. 

 Жарык көргөн китептери 
 Кыргыз тилинде 
Кыргызстандыктар Улуу Ата Мекендик согуш мезгилинде: Адабияттардын аннотацияланган көрсөткүчү. – Ф.: Кыргыз Республикасынын В.И.Ленин атындагы мамлекеттик китепканасы. – 1985. – 20 б. 

«Манас» эпосу – кыргыз элинин улуу мурасы: Адабияттардын аннотацияланган көрсөткүчү. – Ф.: Кыргыз Республикасынын В.И.Ленин атындагы мамлекеттик китепканасы. – 1986. – 20 б. 

Сапардагы ыр: Ырлар. – Б.: Басма-Тамга, 2008. – 110 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кудаяров Абдужалил

Кудаяров Абдужалил – акын. 1956-жылы 4-февралда Тажикстандагы Шороп шаарында туулган.

1974-жылы Баткен районуна караштуу Орто-Боз айылындагы Ю.А.Гагарин атындагы орто мектебин бүтүргөн. 

1975–1977-жж. Советтик Армиянын катарында кызмат өтөп, 1977–1979-жж. А.Малдыбаев атындагы академиялык опера жана балет театрынын эки жылдык студиясында вокал өнөрү боюнча билим алган.

1979–1984-жж. Кыргызстан Жазуучулар союзунда иштеген.

1986-жылы СССРдин 50 жылдыгы атындагы Кыргыз мамлекеттик университетинин филология факультетин аяктап, Баткен райондук «Кызыл Туу» гезитинде бөлүм башчы, Баткен районунун Көк-Таш айылындагы орто мектепте кыргыз тили жана адабияты сабагынын мугалими болгон. 

Анын адабиятка болгон шыгы мектеп партасынан башталып, ырлары мектептин дубал гезитине, «Энекем» аттуу ыры райондук «Кызыл Туу» гезитине жарыяланган. 

1980-жылдары Кыргызстан Жазуучулар союзунун алдындагы Алыкул Осмонов атындагы «Дүбүрт» адабий ийриминин активдүү мүчөсү болгон.

1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Жамгыр жана сен: Ырлар. – Б.: Кыргызстан, 1996. – 77 б.

Махабат жазы: Ырлар. – Б.: Көкө Теңир, 1998. – 92 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кулиев Сабыралы

Кулиев Сабыралы – акын. Кара-Суу районунун Кыргыз-Чек айылында 1938-жылы 5-майда туулган. 1956-жылы Мады айылында орто мектепти аяктап, М.В.Фрунзе атындагы колхоздо комсомол комитетинин катчысы болуп иштеген. 

1958-жылы «Ленин жолу» облустук гезитине адабий кызматкер болуп которулган. 1964–1968-жж. Жогорку партиялык мектепте окуп, кайрадан «Ленин жолу» гезитинин жооптуу катчысы, 1970-жылдан Ош облустук телерадиокомитетинде башкы редактордун орун басары, башкы редактор, 1974–1977-жж. «Советтик Кыргызстан» гезитинде кабарчы, 1977–1991-жж. Кыргыз телерадиокомитетинин Ош облустук кабарчылык пунктун жетектеген. 

1956-жылы анын «Жаз жөнүндө» деген биринчи ыры Ош облустук «Ленин жолу» гезитине жарыяланган. Ырлары облустук жана республикалык гезиттерде жана журналдарда басылып турган.

1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Ош жөнүндө ода: Ыр, поэмалар. – Ош, 1999. – 44 б.

Тагдыр: Иргелген ырлар. – Ош, 2000. – 62 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кулматова Айниса

Кулматова Айниса – жазуучу. Кочкор районунун Кум-Дөбө айылында 1949-жылы 31-мартта туулган. 1966-жылы Нарын шаарындагы Токтогул атындагы орто мектепти бүтүргөн. 1971-жылы СССРдин 50 жылдыгы атындагы Кыргыз мамлекеттик университетинин кыргыз филология факультетин ийгиликтүү бүтүрүп, эмгек жолун Кыргыз ССРинин мамлекеттик телерадио комитетинин балдар жана жаштар үчүн уктуруулар редакциясына редактор болуп иштөө менен баштаган. Балдар жана жаштар «Жигер» чыгармачылык өндүрүштүк бирикмесинде башкы редактор, Кыргыз мамлекеттик телерадиокомпаниясында баяндамачы болуп эмгектенип келет.

Анын балдар үчүн жазылган алгачкы аңгемелери «Жаш Ленинчи» журналына, «Кыргызстан пионери» гезитине жарыяланган.

Куурчак театры үчүн жазылган «Мактанчаак», «Булут издеген бала» пьесалары коллективдүү жыйнактарда жарык көргөн. 

Ал Анатолий Алексиндин бир нече аңгемелери, орус, поляк жазуучуларынын аңгемелерин, Шаролта Раффаинин “Кайтып келүү” повестин кыргыз тилине которгон.

“Кыргыз Республикасынын билим берүүсүнүн отличниги”, “Кыргыз Республикасынын мамлекеттик телерадиокорпорациясынын отличниги” төш белгилеринин ээси. 

1999-жылы Кыргыз Республикасынын Ардак грамотасы менен сыйланган.

1994-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Досумдун медалы: Балдар үчүн аңгемелер жыйнагы. – Ф.: Мектеп, 1980. – 30 б.

Чолпон: Балдар үчүн аңгемелер жыйнагы. – Б.: Мектеп, 1982. – 70 б.

Өчпөс элес. – Б., 2008.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кулуев Шабданбек

Кулуев Шабданбек – акын. Жумгал районунун Чаек айылында 1942-жылы 1-январда туулган.

1966-жылы Кыргыз мамлекеттик университетинин механика-математика факультетин аяктаган.

Эмгек жолун 1963-жылы. Суусамыр өрөөнүндөгү 8-март, Каракол башталгыч мектептеринде мугалим болуп иштөөдөн баштаган. 1969–1990-жж. Жумгал районунун Жумгал, М.В.Фрунзе атындагы орто мектептерде тарбиялык иштер боюнча директордун орун басары, директор, 1990–2006-жж. Жайыл районунун Түркмөн атындагы орто мектебинде математика мугалими болуп иштеген. Республикалык “Кыргыз туусу” гезитинин штаттан тышкаркы кабарчысы. 

1987-жылы “Эмгек ардагери” медалы, 1993-жылы “Кыргыз Республикасынын эл агартуусунун отличниги” төш белгиси берилген.

Ал Кыргыз Республикасынын Мамлекеттик гимнинин авторлорунун бири болуп, 1994-жылы “Кыргыз Республикасынын маданиятына эмгек сиңирген ишмер” наамы берилген.

2002-жылы Кыргыз Республикасынын Ардак грамотасын алган. “Жайыл районунун Ардактуу атуулу”. 2003-жылы “Кыргыз Республикасынын алдында өзгөчө эмгеги үчүн” пенсиясы ыйгарылган жана Кыргыз Республикасынын Чүй облусунун “Кеменгер” төш белгисинин ээси.

1991-жылдан Кыргыз Республикасынын Жазуучулар союзунун мүчөсү. 

2011-жылдан "Кыргыз Республикасынын эл мугалими" ардактуу наамына ээ болгон. 

 Жарык көргөн китептери 
 Кыргыз тилинде 
Куланчы мерген: Ырлар. - Ф.: Мектеп,1987. - 86 б.

Алас-алас: Сатиралык ырлар. - Б.: Учкун, 1995. - 94 б.

Кийик-Сай: Ырлар. - Б.: Учкун, 1997. - 84 б.

Кылымдар жаңырыгы: Даректүү баян. - Кара-Балта, 2003. - 124 б.

Сезим кайрыктары: Ырлар. - Б.: Бийиктик, 2005. - 108 б.

Мидин минткен экен: Сатиралык аңгемелер. - Б.: Учкун, 2006. - 343 б.

Эл жер баяны: Публицистика. - Б.: Бийиктик, 2007. - 148 б.

Өмүр издери: Эскерүү. - Б.: Бийиктик, 2008. - 86 б.

Суусамырлык чабан. –Б.: Бийиктик, 2010. –87 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
 http://knews.kg/2011/08/gosudarstvennyie-i-obschestvennyie-deyateli-kyirgyizstana-nagrajdenyi-ordenami-i-zvaniyami-spisok/
Курманбаев Карачал

Курманбаев Карачал – акын. Токтогул районунун Толук айылында 1936-жылы туулган.

1953–1959-жж. Кыргыз мамлекеттик медициналык институтунун дарылоо факультетинде окуган. 

Эмгек жолун Сузак районунун Октябрь айылында врач болуп иштөөдөн баштаган. 1965-жылы Курортология илим-изилдөө институтунун ординатурасында окуп, ошол эле жерде кенже илимий кызматкер, 1971–1979-жж. Кыргыз курорт кеңешинде иштеген. 

1980-жылы медицина илимдеринин кандидаты даражасына диссертациясын жактаган. 1981–1986-жж. Кочкор районунун Чолпон айылында иштеп, докторантура үчүн материалдарды чогулткан. 

1995-жылы Бириккен Улуттар Уюмуна караштуу Бишкек медициналык борборунда врач болуп иштеген.

1994-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Физкультура баланын ар тараптан өсүшүнүндө салымы зор. – Ф.: 1971. – 29 б.

Жети-Өгүз курорту: –Ф.: Кыргызстан, 1976.–36 б. 

Минералдык сууларды үй шартында пайдалануу. – Ф., 1977. – 16 б.

Аппак тоолор: Ырлар. – Ф.: Мектеп, 1978. – 92 б.

Үмүт толкундары: Ырлар. – Ф.: Кыргызстан, 1980. – 73 б.

Катылган кат: Ырлар. – Ф.: Мектеп, 1983. – 71 б.

Белегим: Ырлар. – Ф.: Кыргызстан, 1986. – 76 б. 

Алты арман: Обондуу ырлар жана армандар. – Б., 1999. – 110 б.

Жүрөк ыргагы: Ырлар. – Б., 2000. – 153 б.

 Орус тилинде 
Курорт Джети-Огуз:– Ф.: Кыргызстан, 1976. – 36 с.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Курманова Айшаке

Курманова Айшаке – акын. Кытай Эл Республикасынын Кызыл-Суу облусунун Ак-Чий районундагы Кара-Булак айылында 1946-жылы 7-ноябрда туулган. 1949-жылы Кыргызстанга көчүп келишкен.

1964-жылы Ат-Башы районунун Ленин орто мектебин бүтүрүп, райком комсомолдун көрсөтмөсү менен ошол эле мектептин улуу пионер вожатыйы болуп иштеп калган.

1969-1994-жж. «Кыргызстандын агитатору жана пропагандисти», «Чалкан» журналында корректор болуп эмгектенген. 1996-жылдан пенсияда.

1962-жылы «Өнөрүң болсо өргө чап» деген аңгемеси «Кыргызстан пионери» гезитине жарыяланып, кийин макалалары республикалык гезит беттеринде жарык көрүп турган. 

«Эненин арманы», «Сыр түйүнү», «Баланын арманы», «Ашыгып оо замандаш кайда чаптык?» ж.б. ырларына обончулар тарабынан обондор чыгарылып, Кыргыз радиосунун Алтын казынасына жазылып алынган. 

1984-жылы «Учкун» альманахына, 1991-жылы «Кыз бурак», 1993-жылы «Шапалак» ырлар жыйнактарына ырлары жарыяланган. 

2009-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Көңүл көктөмү: Ырлар. 1-китеп. – Б.: Бийиктик, 2005. – 224 б.

Көңүл көктөмү: Ырлар. 2-китеп. – Б.: Бийиктик, 2008. – 329 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Турусбек Мадылбай

Турусбек Мадылбай (Мадылбаев Турусбек) – жазуучу. Токтогул районунун Кара-Тектир кыштагында 1957-жылдын 19-апрелинде туулган. 1964–74-жж. Токтогул атындагы орто мектебинен билим алган. 1974–1975-жж. Токтогул райондук ветстанциясында веттехник, курулуш-та жумушчу болуп эмгектенген. 

1975–1980-жж. Ростов мамлекеттик университетинин филология факультетинде окуган. 1980–1992-жж. Токтогул районундагы Ыбыш, Токтогул, Бримкулов атындагы мектептерде орус, англис тили жана адабияты сабактарынан мугалим болуп иштеген. 

1992–1994-жж. Москвадагы дипломатиялык академияда окуган. Ошол эле учур-да Москванын №1060 мектебинде орус тилден мугалими жана «Кыргыз руху» гезитинин Москва боюнча кабарчысы болгон. 1994–1998-жж. «Кыргыз руху» гезитинин жооптуу катчысы, 1999–2000-жж. Кыргыз Республикасынын Жогорку Кеңешинде улук кеңешчи, 2000–2008-жж. «Эл үнү» гезитинин башкы редактору, Токтогул району боюнча кабарчысы болуп иштеген. Азыркы учурда «Кыргызстандын жаңы адабияты» журналынын редактору.

1973-жылы ырлар түрмөгү үчүн Эл аралык студенттер уюмунун, Чили элинин сыйлыктарын утуп алган. Чыгармалары гезит-журналдарда кыргыз жана орус тилдеринде чыгып келет. 

1986-жылы «Кыргызстан маданияты» гезитинин мыкты фантастикалык аңгемелерге уюштурган сынагында Баш байгени жеңип алган. 1997-жылы «Сорос-Кыргызстан» фондунун мыкты саясий макалалар сынагынын, 2005-жылы мыкты тарыхый макалалар сынагынын жеңүүчүсү. 2006-жылы Эл аралык «Русская премия» сыйлыгынын (Москва) лауреаты, 2008-жылы Эл аралык «Добрая лира» сыйлыгын (Санкт-Петербург) жеңип алган. 

Чыгармалары антологияда, ар кандай жыйнактарда Кыргызстанда, Россияда кыргыз жана орус тилдеринде басылып чыккан. «Муз сепил», «Пелорус-Жек» чыгар-малары «Кыргызстан маданияты» гезитинде жана «Ала-Тоо» журналында, «Розовый домик с геранью на окне» чыгармасы «Эридиана» журналында Бишкекте, «Страдания юного Берди» чыгармасы «Сборник произведений лауретов премии «Добрая лира» китебинде Санкт-Петербургда жарык көргөн.

Ал англис тилинен «Атактуу аялдар», «Том Сойердин окуялары» чыгармаларын, Ги де Мопассандын аңгемелерин, француз тилинен Пол Верлендин ырларын, италия тилинен «Белгилүү адамдардын турмушунан» ж. б. которгон. 

Орус, англис, француз, испан, итальян, португал, түрк ж. б. тилдерден көркөм чыгарма, макалаларды кыргыз тилине которо билет. 

1994-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Дубал. – Б., 1989.
Асыл адамга гүлчамбар. – Б., 2003.
Келишчи эле мектепке ээрчишип. – Б., 2004.
Кетмен-Төбө (3 том). – Б., 2002–2007. 

 Орус тилинде 
Феникс. – 2008.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6

Категория:Кыргыз Республикасынын жазуучулары
Мамадалиев Акылбек

Мамадалиев Акылбек - акын, журналист. Сузак районунун Кара-Дарыя айылында 1980-жылы 19-майда туулган. 

1997-жылы Бишкектеги №5 Улуттук компьютердик гимназияны, 2002-жылы Ж.Баласагын атындагы Кыргыз улуттук университетинин журналистика факультетин бүтүргөн. 

Эмгек жолун 1996-жылы «Жеткинчек» гезитинин кабарчысы болуп иштөө менен баштап, 2002-2004-жж. «Аалам», «Азия нуру», «Будь здоров» гезиттеринде кабарчы жана «Адеми» гезитинде башкы редактор, 2005-жылы Кыргыз Республикасынын Акыйкатчысынын пресс-катчысы болуп иштеген. Учурда Москвадагы Кыргыз Респуб-ликасынын элчилигинин алдындагы «Мост дружбы» гезитинде редактор болуп иштеп келет.

Алгачкы «Ит турмуш» аттуу аңгемеси 1996-жылы «Кыргызстан маданияты» гезитинде жарык көргөн. Көптөгөн ырлары республикалык мезгилдүү басма сөздөрдө, адабий альманахтарда жарыяланган.

2009-жылы «Кусалык» ыр жыйнагы үчүн «Тургунбай Эргешов» атындагы республикалык адабий сыйлыктын лауреаты болгон.

2009-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китеби 
 Кыргыз тилинде 
Кусалык: Ырлар. - Б.: Улуттук китепкананын басмаканасы, 2009. - 48 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Мамаева Өктөм

Мамаева Өктөм - жазуучу, акын. Кара-Кулжа районунун В.И.Ульянов атындагы айылында 1949-жылы 10-мартта туулган. 1965-жылы Ош облусунун У.Салиева атындагы кыздар орто мектебин, 1972-жылы Казакстандагы Чимкент химия технологиялык институтунун технологиялык бөлүмүн бүтүргөн. 

Эмгек жолун 1972-жылы Ош облусунда насос чыгаруучу заводдо иштөө менен баштаган. 

1981-1992-жж. «Мурас» элдик көркөм кол өнөрчүлөр ишканасында кадрлар бөлүмүнүн башчысы жана профсоюз уюмунун төрайымы болуп эмгектенген. 

Учурда Россиянын Санкт-Петербург шаарында жашап, «Кыргыз үй» коомдук уюмунун маданий үгүттөө комиссиясын жетектейт. Кыргыз элинин улуттук каада-салттарын таанытуу боюнча иш жүргүзөт. 

1994-жылы «Дил кумары» аттуу алгачкы китеби жарык көргөн.

1997-жылдан Санкт-Петербург шаарындагы Окумуштуулар союзунун кыргыз комиссиясынын, 1998-жылдан Кыргызстан Эл чеберлер союзунун мүчөсү. Санкт-Петербургдагы «Кыргыз үй» регионалдык коомдук уюмунун уюштуруучуларынын бири. 

2000-жылдан Кыргызстан Журналисттер союзунун, 2009-жылдан Кыргыз Республикасынын Улуттук жазуучулар союзунун мүчөсү. 

 Жарык көргөн китептери 
 Кыргыз тилинде 
Дил кумары: Ырлар. - Б.: Жазуучулар союзунун көркөм адабият басмаканасы, 1994.

Жан дүйнө жаңырыгы: Ырлар, публицистикалар, очерктер. - Б.: Бийиктик, 2005. - 168 б.

Эл сүйгөндөр: Аңгеме, эссе, баяндамалар, очерктер, ырлар. - Б.: Бийиктик, 2009. - 280 б.

 Орус тилинде 
Белые ночи в Ала-Тоо. - Санкт-Петербург: Голоса друзей, 2003. - 40 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Мамажанов Шайдулла

Мамажанов Шайдулла (1948-2009) - жазуучу, журналист. Сузак районунун Жийде айылында 1948-жылы 22-сентябрда туулган. 1966-жылы №4 Бек-Абад орто мектебин аяктап, 1971-жылы Ош мамлекекттик институтунун орус тили жана адабияты филологиясы факультетин бүтүргөн.

Эмгек жолун 1971-жылы №21 Ж.Турусбеков атындагы орто мектебинде окутуучу болуп иштөөдөн баштаган. 

1977-жылы Сузак райондук «Пахтачы» гезитинде бөлүм башчы, жооптуу катчы, партиялык, советтик органдарда, 1991-жылдан Жалал-Абад облустук Кеңешинде, облустук мамлекеттик администрацияда социалдык бөлүмдүн башчысы, 1992-жылдан педагогикалык окуу жайдын директору болуп иштеген.

1995-жылы Сузак районундагы Атабеков айылдык Кеңешинин төрагалыгына шайланган. Кийин республикалык «Эркин эл адабияты» гезитинин башкы редакторунун биринчи орун басары, 1999-жылдан Борбор Азиялык «Азия нуру» гезитинин башкы редактору болуп иштеген.

Ал 1999-жылы «Хадистер» аттуу китепти түзүп басмадан чыгарган.

Кыргыз Республикасынын Өкмөтү, «Сорос-Кыргызстан» фонду, Кыргыз Республикасынын Журналисттер союзу, Кыргызстан Аялдар конгресси жана Кыргыз Республикасынын Саламаттыкты сактоо министрлиги тарабынан уюштурулган журналисттик сынактардын жеңүүчүсү болгон.

Кыргыз Республикасынын жазуучулар союзунун, Жалал-Абад облустук мамадминистрациясынын Ардак грамоталары, эл аралык «Түгөлбай Ата» коомунун адабий сыйлыгы менен сыйланган.

1981-жылдан Кыргызстан Журналисттер союзунун, 1999-жылдан Кыргыз Республикасынын Жазуучулар союзунун мүчөсү болгон.

 Жарык көргөн китептери 
 Кыргыз тилинде 
Мусулмандыктын негиздери. – 1997. 

Мухаммед пайгамбар баяны. – 1998.

Ислам нуру. – 2008.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Мамат Болот

Мамат Болот – жазуучу. 1951-жылы Базар-Коргон айылында туулган. 

1975-жылы Россиядан, Тамбов облусундагы Мичуринск педагогикалык институтун бүтүргөн. 

1975–1992-жж. мугалим болуп иштеген. 1992-жылдан чыгармачылык менен алектенип келет. 

Автордун алгачкы китеби «Адам – Аалам» деп аталып, ал 2002-жылы жарык көргөн. Кыргыз философиясы, тарыхы, адабият таануу, чыгыш таануу, элдик медицина жаатында жазып келет. 

2004-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Адам – Аалам. – Б.: Элпек, 2002. – 200 б.

Шыпагер. – Б.: Бийиктик, 2003. – 75 б.

Эгемендик жылдарындагы кыргыз адабиятына сереп. – Б.: Бийиктик, 2005. – 150 б.

Азирети эшен пирибиз. – Б.: Бийиктик, 2005. – 180 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Мамбеталиев Жээнбай

Мамбеталиев Жээнбай - жазуучу, акын, журналист. Нарын районунун Оттук айылында 1938-жылы 18-декабрда туулган. 1963-жылы Кыргыз мамлекеттик медицина институтун бүтүргөн. 

1963–1969-жылы республиканын дарылоо мекемелеринде врач, 1969-жылдан «Ден соолук» журналынын жооптуу катчысы болуп иштеген. 

Чыгармачылыгы 1962-жылы башталып, анын «Кышкы убак» аттуу алгачкы ыры «Жаш ленинчи» журналына басылган. Анын алгачкы «Менин сүйгөн сулуу булутум» китеби 1968-жылы басылып чыккан.

Р.Рождественский, Р.Рза, Е.Евтушенко ж.б. чыгармаларын кыргыз тилине которгон. 

СССР саламаттык сактоо отличниги. Кыргыз ССРинин Саламаттык сактоо министрлигинин Ардак грамотасы менен сыйланган.

1976-жылдан СССР Журналисттер союзунун, 1983-жылдан СССР Жазуучулар союзунун мүчөсү.

 Жарык көргөн китептери 
 Кыргыз тилинде 
Мен сүйгөн сулуу булутум: Повесть жана аңгемелер. – Ф.: Кыргызстан, 1968, – 127 б. 

Карагайчынын уулу: Аңгемелер жана повесть. – Ф.: Кыргызстан,1975. – 124 б. 

Сезимдеги тактар: Повесть. – Ф.: 1978. – 123 б. 

Мендеги өчпөс сүйүүлөр: Ырлар. – Ф.: Мектеп, 1980. – 72 б.

Өмүрдүн узактыгы өзүбүздөн: Публицистика. – 1981. 

Гүлдүү арал: Ырлар. – Ф.: Мектеп, 1984.–73 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары